google/wiki40b huggingface dataset:
Eileen Betsy Tranmer

Eileen Betsy Tranmer (5. mai 1910 Scarborough – 26. september 1983 Ida-Sussex) oli inglise maletaja, naiste rahvusvaheline meister (1950).
Tranmer oli neljakordne Briti naiste malemeister (1947, 1949, 1953, 1961). 1946. aastal võttis ta osa Nõukogude Liidu–Suurbritannia male raadiomatšist. Mängides naiste teisel laual kaotas ta  Valentina Belovale tulemusega 0:2.
Malekarjääri parimad tulemused sai ta naiste maailmameistrivõistlustel: aastavahetusel 1949/1950 Moskvas toimunud MM-i turniiril jagas ta 5.–7. kohta ja 1952. aastal Moskvas pretendentide turniiril sai ta 7. koha.
Tranmer võttis osa Inglismaa naiskonna koosseisus  esimesest naiste maleolümpiast 1957. aastal Hollandis Emmenis, kus ta mängis teisel laual.
Skeleton Technologies

Skeleton Technologies on Eesti ettevõte, mis töötab välja ja toodab superkondensaatoreid. 
Ettevõte asutati 2009. Ettevõtte peakontor asub Tallinna lähedal Viimsi vallas.
Ettevõte tootmine asub Saksamaal Dresdenis. Vahepeal toodeti ka Viimsis.
Ettevõtte tegevjuht on Taavi Madiberk ja tootmisjuht Oliver Ahlberg.
Karli Lambot

Karli Lambot (sündinud 5. jaanuaril 1970) on eesti ettevõtja ja sportlane.

Hariduskäik

Karli Lambot lõpetas Kohtla-Järve 1. Keskkooli 1988. aastal ning Tartu Ülikooli majandusteaduskonna ärirahanduse eriala 1995. aastal. Õpib EELK Usuteaduse Instituudis kristliku kultuuriloo magistrantuuris.

Töökohad

1992–2005 töötas ettevõtte ACE Logistics Group AS tegevjuhina, alates 2005 nõukogu esimehena. Firma aktsionär 33,4%-ga.
Olnud alates 1994 Eesti Logistika ja Ekspedeerimise Assotsiatsiooni juhatuses (ühe kaheaastase vaheajaga) ning korduvalt juhatuse esimees.

Muud tegevused

Võitnud aastatel 2010–2011 koos Rait Pallo ja Tõnu Lillelaidiga kestvusorienteerumise ehk rogaini maailma- ja Euroopa meistrivõistlustel kolm pronksmedalit, 2014. aastal koos Mariann Sulega rogaini maailmameistrivõistlustel segavõistkondade klassis hõbemedali .
2013. aasta Orava valla konkursi “kauneim suvekodu” laureaat.
2016. aastal oli üks valitsuse poolt kavandataval kujul Rail Balticu peatamist nõudva avaliku elu tegelase pöördumise (101 kiri) allakirjutajatest.
Harku linnus

Harku linnus oli ordulinnus ajaloolisel Harjumaal, praeguse haldusjaotuse järgi Harju maakonnas Harku vallas Harkus.

Mälestise kirjeldus

Harku ordulinnus on tänapäeval säilinud vaid võsastunud madal künkana. Varemed on paremini säilinud künka põhjaküljel. Linnuse ehituseks on kasutatud peamiselt paekivi. Künka keskel asuvas sügavas tühimikus paljandub pisut müüri. Muldkehandi sees on säilinud mõned võlvitud keldriruumid. On arvatud, et tegu võis olla kastellitüüpi kinnise õuega linnusega.

Mälestise ajalugu

Harku linnus on rajatud pärast Jüriöö ülestõusu sündmusi 14. sajandil. Aastast 1371 allus Harku linnus Tallinna komtuurile.
Mälestis on alates 14. aprillist 1997 muinsuskaitse all.
Tiina Orunuk

Tiina Orunuk (24. juuli 1955 – 8. jaanuar 2014) oli eesti arhitekt.
Ta lõpetas 1984. aastal ERKI arhitektina.
Pärast ERKI lõpetamist asus ta tööle Kultuurimälestiste Riiklikku Projekteerimise Instituuti, tema peamine tegevus seal oli mõisate restaureerimise projekteerimine.
Aastast 1990 töötas ta AS Matekis, kus tegeldi kiirestimonteeritavate suurpaneelmajade projekteerimise ja tootmisega. Aastal 1991 töötas ta viis nädalat Saksamaal Stadthagenis (asub Alam-Saksi liidumaal) Lothar Schuberti arhitektuuribüroos, kus ta projekteeris tüüpsete nädalalõpumajade seeria Duo Walm, Trio Sattel ja Kvartett Walm. Sel perioodil valmis tal mitu uut majatüüpi, ka jätkas ta tööd arhitekt Mehis Marksi poolt väljatöötatud esialgsete majamudelitega, et lõpule viia elamukvartal Veskimetsas. Koostöös ühe saksa arhitekti ja rootsi ehitajatega valmis SOS-lasteküla Keilas.
Molly Geertsema

Molly Geertsema [m'olli h'eertsema] (õieti Willem Jacob Geertsema; 18. oktoober 1918 Utrecht – 27. juuni 1991  Wassenaar) oli Hollandi poliitik. Ta kuulus Rahvapartei Vabaduse ja Demokraatia Eest. 
Ta kuulus poliitikute suguvõssa.  Carel Coenraad Geertsema oli tema lähedane sugulane.
Ta töötas kohalikes omavalitsustes ning Sise- ja Kuningriigi Asjade Ministeeriumi ametnikuna. Alates 1959. aastast oli ta Generaalstaatide Teise Koja liige ning oli fraktsiooni esimees ja samal ajal Wassenaari vallavanem. Barend Biesheuveli valitsustes oli ta asepeaminister ja siseminister. Aastal 1973 sai temast kuninganna komissar Gelderlandis ja ta elas Middachteni linnuses. Pärast seda oli ta Generaalstaatide Esimese Koja liige. 
Geertsema oli oma keelepruugi tõttu paljude jaoks liberaalse poliitiku kehastus. Oma parteis oli ta vaadetel tsentrist vasakul, pooldades koostööd Tööparteiga ja homode võrdõiguslikkust.
Abeli rühm

Näiteid

Mis tahes tsükliline rühm G on Abeli rühm, sest kui x ja y on rühma G elemendid, siis xy = aᵐaⁿ = aᵐ ⁺ ⁿ = aⁿ ⁺ ᵐ = aⁿaᵐ = yx. Seetõttu on ka rühm Z (täisarvude rühm liitmise suhtes) ja Z/nZ (jäägiklasside rühm   modulo n liitmise suhtes) Abeli rühmad.
Reaalarvud moodustavad liitmise suhtes Abeli rühma (reaalarvude rühm); nullist erinevad reaalarvud moodustavad korrutamise suhtes Abeli rühma (nullist erinevate reaalarvude rühm). Ühikelemendiga kommutatiivses assotsiatiivses ringis võib ka üldjuhul välja tuua kaks Abeli rühma: kõikide elementide aditiivne rühm ja pööratavate elementide multiplikatiivne rühm.

Kommutatiivsuse pärandumine

Abeli rühmade alamrühmad, faktorrühmad, korrutised ja otsesummad on Abeli rühmad.

Perioodiline osa

Abeli rühma kõik lõplikku järku elemendid moodustavad alamrühma, mida nimetatakse selle Abeli rühma perioodiliseks osaks ehk väändeks ehk väändealamrühmaks ehk maksimaalseks väändealamrühmaks ehk maksimaalseks perioodiliseks alamrühmaks. 
Faktorrühmas perioodilise osa järgi ei ole lõplikku järku elemente peale 0.

Alamrühmad on normaalsed

Abeli rühmal on kõik alamrühmad normaalsed (normaaljagajad), nii et nende järgi saab moodustada faktorrühmi.

Perioodilise rühma laiend väändeta rühma kaudu

Igal segatud Abeli rühmal on alamrühm, mis on perioodiline Abeli rühm ja mille järgi võetud faktorrühm on väändeta rühm. Teiste sõnadega, iga segatud Abeli rühm on perioodilise Abeli rühma laiend väändeta rühma abil. Selliseks perioodiliseks alamrühmaks on selle Abeli rühma perioodiline osa.
Üldjuhul ei eraldu Abeli rühma perioodiline osa otsesumma komponendina.

Topoloogia

Paljudel suurtel Abeli rühmadel on loomulik topoloogia, mis teeb nad topoloogilisteks rühmadeks.

Kategooria

Kõigi Abeli rühmade kogum koos nendevaheliste homomorfismidega moodustab Abeli rühmade kategooria  Ab, mis on  Abeli kategooria prototüüp.

Lahenduvus

Peaaegu kõikide tuntud algebraliste struktuuride teooriad on mittelahenduvad. Sellepärast on üllatav, et Alfred Tarski õpilane Wanda Szmielew (1955) tõestas, et Abeli rühmade esimest järku teooria on (erinevalt rühmade esimest järku teooriast) lahenduv.
Niiluse ahven

Victoria järve sisseviimine

Niiluse ahvena Aafrikas Victoria järve sisseviimine on üks sagedamini toodud näide võõrliigi kahjulikust mõjust kohalikule ökosüsteemile.
Niiluse ahven viidi Victoria järve 1950-ndatel ja sellest ajast peale on teda järvest kaubanduslikul eesmärgil püütud. Arvatakse, et niiluse ahvena tõttu on osaliselt või täielikult surnud välja mitusada kohalikku liiki. Algselt toitus niiluse ahven kohalikest kirevahvenlaste perekonda kuuluvatest kaladest, kuid nende arvukuse vähenedes toitub niiluse ahven peamiselt krevettidest ja karplastest. 
Niiluse ahvena Victoria järve sisseviimine tõi endaga kaasa suurte kalastusettevõtete loomise. 2003. aastal müüdi teda Euroopa Liitu 169 miljoni euro väärtuses. Ugandas ja Tansaanias pakub Victoria järvel toimuv harrastuskalapüük turismile lisatulu. Hetkel ei ole selge, mis kaugemas tulevikus liigiga seoses võib juhtuda, kuna ülepüük on Niiluse ahvena arvukust vähendanud.
Järve ökosüsteemi muutumine on järveäärsetele kohalikele kogukondadele avaldanud kahjulikku sotsiaalmajanduslikku mõju. Laiaulatuslik kalapüük on niiluse ahvena välisriikidesse müümise näol toonud sisse miljoneid dollareid, kuid samal ajal on see sundinud suurel hulgal kohalikke elanikke loobuma traditsioonilisest kalapüügist ja muutnud nad majanduspagulasteks. 
Niiluse ahvena sissetoomine on lisaks avaldanud ökoloogilist mõju järve kallasalale. Pärismaiseid krevette kuivatati traditsiooniliselt päikese käes, aga kuna Niiluse ahvena rasvasisaldus on suurem, peab neid riknemise vältimiseks suitsutama. Seetõttu on piirkonnas kasvanud nõudlus küttepuidu järele, mis on toonud kaasa metsatustumise, mulla erosiooni ja kõrbestumise.
Niiluse ahvena Victoria järve sissetoomisega põhjustatud hädasid käsitleb Hubert Sauperi lavastatud dokumentaalfilm "Darwini õudusunenägu", mis kandideeris ka Oscarile.
Izrail Gelfand

Izrail Moissejevitš Gelfand (vene keeles Израиль Моисеевич Гельфанд; inglise keeles Israil M. Gelfand; 2. september (vkj 20. august) 1913 Tiraspoli maakond, Hersoni kubermang – 5. oktoober 2009 New Brunswick, New Jersey) oli juudi päritolu Nõukogude Liidu ja Ameerika Ühendriikide matemaatik.
Ta töötas 1991. aastast Rutgersi ülikoolis professorina. Ta on andnud märkimisväärse panuse paljudes matemaatika harudes, sealhulgas rühmateoorias, funktsionaalanalüüsis ja topoloogas. Tal on ka uurimusi neurofüsioloogia ja kliinilise meditsiini alal.
1994. aastal sai Izrail Gelfand MacArthuri fondilt MacArthuri stipendiumi. Üks tema õpilasi on Maksim Kontsevitš.

Haridustee ja töökäik

1931. aastast hakkas Gelfand külastama Moskva Riiklikus Ülikoolis õhtuseid matemaatikaloenguid. Mõne aja pärast võeti ta tööle Keemiatehnoloogia instituudi matemaatikakateedrisse assistendiks. Kuigi kõrghariduse diplom jäi tal formaalselt saamata, võeti ta 1932. aastal MRÜ-sse õppejõuna tööle, ühtlasi õppis ta aastatel 1932–1935 aspirantuuris Andrei Kolmogorovi juhendamisel. Ta kaitses 1935. aastal teaduste kandidaadi kraadi väitekirjaga "Абстрактные функции и линейные операторы". 1940. aastal sai ta füüsika-matemaatikadoktori kraadi.
Aastatel 1935–1939 töötas Gelfand Moskva Riiklikus Ülikoolis dotsendina ja 1941–1990 professorina. Ühtlasi oli ta 1953. aastast NSV Liidu Teaduste Akadeemia Keldõši-nimelise Rakendusmatemaatika Instituudi soojusüleande osakonna juhataja.
1989. aastal asus ta elama USA-sse. Aastatel 1989–1990 oli ta külalisprofessor Harvardi Ülikoolis ja 1990. aastal Massachusettsi Tehnoloogiainstituudis. 1991. aastast töötas ta Rutgersi ülikoolis professorina.

Isiklikku

Gelfandi esimene abikaasa Zoja Šapiro (suri 2013. aastal USA-s) oli Moskva Riikliku Ülikooli matemaatikadotsent. Nende pojad on matemaatik Sergei Gelfand ja bioloog Vladimir Gelfand. Izrail Gelfandi teine abikaasa Tatjana Gelfand on töötanud matemaatika õppejõuna Rutgersi ülikoolis. Bioinformaatik Mihhail Gelfand on Izrail Gelfandi lapselaps.
Izrail Gelfand oli taimetoitlane. 2000. aastal võttis ta omaks veganluse eluviisi.
Õnne 13

Sisututvustus

Telesarja tegevus leiab aset väikeses Morna linnas.
Päikesekaru

Levila

Päikesekaru looduslikud elupaigad asuvad tänapäeval Kagu-Aasias Laoses, Malaisias, Tais, Myanmaris, Kambodžas, Sumatral, Kalimantanil ja Vietnamis.
René Sommerfeldt

Maailma karikavõistlustel

René Sommerfeldt osales karjääri jooksul 219 maailma karikasarja etapil ja jõudis poodiumile 18 korral, millest neljal korral kõige kõrgemale astmele.
35347 Tallinn

35347 Tallinn on asteroidide vöös asuv asteroid. See on nime saanud Eesti pealinna Tallinna järgi. Asteroidi avastas 3. mail 1997 Eric Walter Elst La Silla observatooriumis Tšiilis ja selle algne nimi oli 1997 JN₁₂.
Mari-Ann Palm

Mari-Ann Palm (sündinud 24. veebruaril 1942 Tallinnas) on Eesti filoloog.

Elulugu

Mari-Ann Palm on pangaametniku tütar.
Lõpetas 1960 Haapsalu 1. Keskkooli, 1966 Tartu Riikliku Ülikooli ajaloo-keeleteaduskonna võõrfiloloogia osakonna saksa keele erialal, 1968–71 aspirant, magister (1999, TÜ), väitekiri "Polysemie und Desemantisierung (dargestellt am Beispiel des Verbs geben)". Oli 1966–68 TÜ saksa keele kateedri õpetaja, 1971–72 õpetaja, 1972–74 saksa filoloogia kateedri õpetaja, 1974–92 vanemõpetaja, 1993– germaani-romaani filoloogia osakonna saksa filoloogia õppetooli lektor. Õpetanud praktilist saksa keele grammatikat, saksa keele teooriat ja stilistikat; koostanud õppevahendeid.

Teadustöö

Uurimisvaldkonnad: peamiselt saksa keele tegusõnade tähenduse ja mitmetähenduslikkusega seotud problemaatika, kontrastiivsed uuringud peamiselt saksa-eesti keele valdkonnas; osaleb saksa-eesti verbide rektsiooni sõnaraamatu koostamise projektis. 18 teadustrükist.
Saare sosinad

"Saare sosinad" oli 2012–2013 Kanal 2-s näidatud Eesti teleseriaal. Seriaali tegevustik toimub Madeira saarel.
Seriaalis tegid kaasa teiste seas Jaan Rekkor, Marilyn Jurman, Viire Valdma, Marika Vaarik, Tiit Sukk, Indrek Sammul, Margus Tabor, Helene Vannari ja Inga Salurand.
Stelvio rahvuspark

Stelvio rahvuspark asub Itaalias, Dolomiitide piirkonnas, ulatudes nii Lombardia ja Trentino-Alto Adige regiooni aladele. Stelvio rahvuspark (itaalia keeles Parco Nazionale dello Stelvio) on Itaalia ja kogu alpialade suurim; loodi 1935. aastal.
Pargi pindala on 134 620 ha, sellest 60 126 ha jääb Lombardia, 55 094 ha Alto Adige ning 19 350 ha Trentino alla.
Rahvuspargi territooriumile jäävad Dolomiitide tipud Gran Zebrù, Cevedale, Ortles (mis on oma 3905 meetriga Stelvio kõrgeim). Liustike vahel asub üle 50 mägijärve.
Ainus suurem asula pargi piirides on Bormio linnake, kus võib leida spordi- ja turismiteenuste pakkujate kõrval ka mägitaimede botaanikaaia.
Stelvio mägiteid mööda kulgeb Itaalia iga-aastase jalgrattavõidusõidu Giro d'Italia rada.
Artell

Artell on lepingu alusel moodustatud tööliste organisatsioon, kus töötatakse ühiselt või kasutatakse ühist tööjõudu.  
Artelliga sarnaneb külakond, mille liikmeks saadakse mitte lepinguga, vaid sünniga.
Esimesed artellid moodustati Venemaal. Eesti NSVs tegutses palju kaluriartelle, kraavi-, mulla- ja sadamatööliste artelle. 1940. aastal ühendati artellideks väikeettevõtteid, mis natsionaliseerimise alla ei kuulunud.
Lendkala (tähtkuju)

Lendkala (ladina Volans, lühend Vol) on väike lõunataeva tähtkuju.
Lendkala suurus on 141 ruutkraadi ja see on pindalalt 88 tähtkuju seas 76. kohal. Heledaim täht on Beta Volantis tähesuurusega 3,77. Heleduselt teine Gamma Volantis on kaksiktäht kaugusel 142 valgusaastat.
Lendkala on üks 12 tähtkujust, mille moodustas hollandi astronoom Petrus Plancius meresõitjate Pieter Dirkszoon Keyseri ja Frederick de Houtmani lõunataeva vaatluste põhjal. Seda kujutati 1598 valminud taevagloobusel nimega Vliegendenvis (Lendkala). Esimest korda kujutati seda täheatlases 1603. aastal – Johann Bayeri "Uranometrias" nimega Piscis Volans. John Herschel tegi 1844. aastal lühendada nimi ühesõnaliseks ning edaspidi on kasutuses olnud ladinakeelne nimetus Volans.
Maxime Vachier-Lagrave

Maxime Vachier-Lagrave (sündinud 12. oktoobril 1990 Nogent-sur-Marne'is) on prantsuse maletaja, rahvusvaheline suurmeister (2005). 
Vachier-Lagrave sai suurmeistriks 15-aastaselt 2005. aastal. Aasta varem sai ta FIDE-lt rahvusvahelise meistri nimetuse. Ta on kolmekordne Prantsusmaa malemeister (2007, 2011, 2012). Ta tuli 2009. aastal Puerto Madrynis juunioride maailmameistriks. Ta mängis edukalt maailmakarikavõistlustel 2013. ja 2017. aastal, kus jõudis poolfinaali.
Ta võitis 2013. aastal Varssavis Euroopa võistkondlikel meistrivõistlustel Prantsusmaa võistkonna koosseisus hõbemedali. Vachier-Lagrave mängis seitsmel maleolümpial (2006–2018).
Abikogudus

Abikogudus ehk abikirik on suurema koguduse peakirikust eraldi olev osa (kogudus), millel on oma kirikuhoone ja juhatus. Enne 1940. aastaid oli abikogudusel ka omaette köster.
Alan Dundes

Alan Dundes (8. september 1934 – 30. märts 2005) oli Ameerika Ühendriikide rahvaluuleteadlane ja antropoloog.
Dundes õppis Yale'i Ülikoolis inglise keelt ning omandas doktorikraadi Indiana Ülikoolis rahvaluule alal. Pärast seda asus ta tööle Kansase Ülikooli ning aasta pärast California Ülikooli Berkeleys, kus oli rahvaluule õppejõud kuni surmani.
Kālidāsa

Näidendid

Kālidāsa on tuntud peamiselt oma kolme näidendi järgi. Neist esimene, "Mālavikāgnimitram" räägib kuningas Agnimitra armastusest pagendatud teenijatüdruku Mālavikā vastu, kes osutub tegelikult printsessiks.
Tema teine ja kõige kuulsam näidend "Abhijñānašākuntalam" kõneleb samuti armastusest, seekord kuningas Dushyanta ja alamat päritolu tütarlapse Šakuntalā vahel.
Kolmandas tänapäevani säilinud näidendis "Vikramōrvašīyam" on keskseks ikka armastuse teema, ent siin on rohkem üleloomulikke elemente kui eelmises kahes. Selle armastusloo peategelasteks on kuningas Purūrávas ja tema armastatu, nümf Urvašī.
Rattaorienteerumine

Varustus

Rada läbitakse jalgrattaga. Soovitatav on kasutada maastikujalgratast, kuid lihtsamatel maastikel on võimalik kasutada ka hübriidratast või hoopis cyclocross-jalgratast, linnamaastikul aga ka täiesti tavalist linnajalgratast. Üldjuhul ei ole maastikud nii rängad, kui spetsiaalsetel rattakrossi võistlustel. Seega tehnika tõttu tuleb katkestamisi ette suhteliselt harva, see sõltub siiski veidi ka sõitja sõidustiili agressiivsusest ja kasutatavast tehnikast.
Jalgrataste hooldamine on pigem odavam kui näiteks suusaorienteerumises suuskade määrimine. Võrreldes suusaorienteerumises suuskade purunemisega, ei sõideta jalgratast üldjuhul nii katki, et seda ei ole võimalik remontida. Äärmisel juhul puruneb rehv või mõni osa läheb katki. Ning võrdluses suuskade määrimisega võib öelda, et rattal on soovitatav ketti aeg-ajalt õlitada.
Pikematel distantsidel ning ka teatevõistlustel on võistlejatel kaasas veidi lisavarustust, et vajadusel rehvi pumbata/vahetada või teha muud pisiparandusi. Varustuse hankimine raja kõrvalt on keelatud, seetõttu võib kasutada vaid varustust, mis on võistlejal endal kaasas või saadud kaasvõistlejatelt.
Väga soovitatav on kasutada pööratavat kaardihoidjat, kuhu saab kaardi sõidu ajaks asetada, sest kaarti on äärmiselt ebamugav hoida käes. Kaardihoidja kasutamisel on alati võimalik visata pilk kaardile ning seda on võimalik pöörata vastavalt suunale. Kaardihoidikuid on võimalik soetada või valmistada ise. Kaardihoidja plaadi suurused on erinevad, kuid selle külje pikkus võiks olla soovitavalt vähemalt 25 cm või rohkem, et ei peaks kaarti liigselt voltima, ning ta võiks olla kilekattega, mis kaitseks ka vihmase ilma korral. Kaardihoidikuid toodavad vähesed firmad ning neil on erinev kvaliteet ja hind. Tuntuimad kaardihoidikufirmad on Miry, Nordemark, Autopilot ja Orifix.
Rattaorienteerumisel on võimalik kasutada ka suusaorienteeruja planšetti, millelt on isegi lihtsam kaarti lugeda, sest see ei värise nii palju keha küljes, kui ratta külge kinnitatud kaardihoidik, kuid ta on siiski kokkuvõttes ebamugavam. Kuigi suusaorienteeruja planšetti kasutatakse väga harva, ei tasu tunda ennast seda kasutades kehvema rattaorienteerujana.
Kuna rattaorienteerumisel sõidetakse teedel ja radadel, siis kompassi läheb harva vaja, kuid see võiks olla igaks juhuks kaasas. Näiteks kasutatakse kompassi siis, kui kontrollitakse raja suunda või radade ristmiku puhul, millest lähtub 5 või enam teerada (liikumissuuna kontrollimiseks). Soovitatav on kompass, mille saab kinnitada kaardihoidiku külge või kanda ümber käsivarre nagu käekella.
Varustuse soetamisel on kasulik küsida nõu rohkem kogenud rattaorienteerujatelt, kes kindlasti oskavad oma kogemustele tuginedes anda soovitusi. Päevakutel ja võistlusel olevad müügikohad ning ka mõned kauplused (Matkasport, Lupine Estonia jt) müüvad rattaorienteerumiseks vajalikku varustust.
Naised Köögis

Naised Köögis on Eesti vokaalinstrumentaalansambel, mille liikmed on Kristiina Ehin, Sofia Joons, Katrin Laidre ja Kairi Leivo.
Ansambel sündis Viljandis, kus kõik neli naist toona elasid. Esimene kontsert toimus 2013. aasta aprillis Peterburis, samalaadse kavaga astuti üles ka 2014. aastal Tartu kirjandusfestivalil Prima Vista.
Ansambli Naised Köögis esimene heliplaat "See pole ainult sääskede ja siilide öö" ilmus 2015. aastal (kujundaja Kärt Einasto). 14 looga plaadil laulsid kõik ansambliliikmed, Sofia Joons mängis lisaks viiulit ja kitarri ning Katrin Laidre karmoškat. Külalisena mängis Silver Sepp klarnetit, pähklipilli ja trumme. Omaloomingu kõrval kasutati Linda Viidingu, Silver Sepa ja Joakim Thåströmi tekste. 
Valsile "Benita" andis inspiratsiooni Tohisoo mõisa endine omanik Benita von Wrangell, kes abiellus rootslase Carl Mothanderiga.
2016. aastal võitis Naised Köögis pärimusmuusika auhinna Etnokulp kahes kategoorias: aasta uusfolkartistina ja aasta parima loo "Naised, naised" eest.
2017. aasta seisuga oli ansambli tuntuim laul räpplugu "Aasta ema", mille videot oli aasta lõpuks Youtube'is vaadatud enam kui 1,1 miljonit korda.
Samal aastal avaldas Naised Köögis oma teise heliplaadi "See tantsusaal on nugadega kaetud". Viljandis omakirjastuslikult ilmunud CD kujundas Kärt Einasto. Plaadi 14 pala seas leidus valsse, räppi, rahvaviise jm. Sõnade autorid olid valdavalt ansambliliikmed, kõige sagedamini Kristiina Ehin, kuid kasutati ka Andres Ehini, Ly Seppeli, Kaarlo Sarkia ja Nikolai Gumiljovi tekste.
Põrunui

Põrunui ehk plõksunui ehk peksunui on algeline tööriist kalapüüdmiseks, mida kasutati kalade uimastamiseks jää all põrutamispüügi puhul.
Kõvast puidust valmistatud põrunuiaga löödi vees oleva kala pea kohal noorele läbipaistvale jääle. Uimane kala võeti samasse löödud augu kaudu jää alt välja.
Põrunuiaga püüti peamiselt haugi.
Anna Vaba Aja Maja

Anna Vaba Aja Maja on kultuuriasutus Järva maakonnas Paide linnas Anna külas aadressil Kanarbiku tee 4. Rahvamaja juhataja on Jane Laus.
Asutus asutati 2002.
Asutuse ruumides asub ka Anna raamatukogu.
Melikertes

Melikertes ehk Palaimon oli vanakreeka mütoloogias Athamase ja Ino poeg. Tal oli vend Learchos.
Kui Ino õde Semele sai Zeusiga poja Dionysose ja enne selle sündi suri, kasvatasid Athamas ja Ino Dionysose üles.
Karistuseks oma mehe sohilapse kasvatamise eest nuhtles Hera Athamast hullusega, nii et ta tappis Learchose. Ino hakkas kartma Melikertese elu pärast ja, poeg kätel, jooksis merre.
Zeusi tänulikkuse märgiks nad päästeti ja muudeti merejumalateks. Mõlemad said uue nime: Leukothea ('valge jumalanna') ja Palaimon.
Melikertese keha kandis delfiin Isthmosesse Korinthoses. Selle leidis Sisyphos, keda mõni allikas tema onuks nimetab. Sisyphos hakkas nereiidide käsul Melikertese auks pidama Isthmose mänge.
Pausanias kirjeldab Isthmosesse Poseidoni pühamusse rajatud Palaimoni templit. Seal olid Poseidoni, Leukothea ja Palaimoni enese kujud. Seal oli ka koht, mida kutsuti pühadest pühamaks ja mille maa-alusesse ossa Palaimon olevat maetud. Räägiti, et see, kes ses templis valet vannub, ei pääse hirmsast saatusest. Samuti oli seal altar, millel ohverdati kükloopidele.
On vähe kahtlust selles, et Melikertese kultus on välismaist, tõenäoliselt Foiniikia päritolu. (Ka Melikertese emaisa Kadmos oli foiniiklane.) Selle kultuse tõid Kreekasse nähtavasti foiniikia meresõitjad, kelle mõju Egeuse ja kogu Vahemere kallastel oli suur. Kreekas oli foiniikia mõju kõige suurem just Melikertese kodumaal Boiootias ja Korinthoses. Teda on samastatud foiniikia jumala Melqartiga. Foiniikia jumalatele ohverdati sageli lapsi ja sellele on nähtud vihjet Melikertese varajases surmas.
Nimele 'Palaimon' ei ole head selgitust leitud. On väidetud, et see sõna tähendab 'võitleja' või 'maadleja' ja on Heraklese epiteet, kellega Melqartit on sageli samastatud, ent Palaimonil ja Heraklesel puudub omavaheline seos. Nime alguses on nähtud foiniikia sõna 'Baal', mis tähendab jumalat, täpsemalt 'Baal-haman' ('põlev jumal'), ent tule- ja merejumal ei sobi samuti omavahel kokku.
Roomlased samastasid Palaimoni Portunuse, sadamajumalaga.
Hetero

Koosseisud

Hetero (ja Eleegia) koosseisud:
John Boyne (kunstnik)

John Boyne (umbes 1750 Downi krahvkonnas Iirimaal - 1810) oli Põhja-Iirimaalt pärit kunstnik, akvarellist.
Boyne õppis maastikugraveerija William Byrne'i juures, kuid väidetavalt elas ta metsikut elu. Boyne'i maal "A Meeting of Connoisseurs" asub South Kensingtoni muuseumis.
Ilmatar

Sibeliuse "Luonnotar"

Ilmatari teise nime järgi on nime saanud Soome helilooja Jean Sibeliuse teos "Luonnotar" (1913).